Dosent geskors na hy glo rassistiese SMS stuurArgieffoto Martin Viljoen, woordvoerder van die universiteit, het aan Maroela Media gesê dr. Anton Stander, ŉ dosent in die fakulteit natuurwetenskappe, is “voorlopig van diens vrygestel”. Sikhulekile Duma, ŉ sosiologie student aan die universiteit, het Donderdag die universiteit genader en Stander se skorsing versoek. Volgens City Press het Duma ŉ anonieme SMS ontvang wat gelees het “Jou swart moer van die wit boer.” Hy het na bewering later vasgestel dat die SMS van Stander se selfoon af gestuur is. Viljoen wou egter nie die bewoording van die SMS bevestig nie. “Die universiteit beskou die aangeleentheid in ŉ baie ernstige lig aangesien enige sodanige gedrag of uitlatings totaal en al onaanvaarbaar is en glad nie met die US se waardes strook nie,” het hy gesê. Hy het verder gesê ŉ komitee sal die bewerings teen Stander ondersoek en na gelang van hul bevindings sal daar op gepaste straf besluit word. Duma is met e-pos in kennis gestel van Stander se skorsing.